Source: https://kuria-birosag.hu/hu/print/kollvel/bkv65
Timestamp: 2020-02-19 13:54:41
Document Index: 14799102

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

BKv65.
Címlap > BKv65.
2008.El.II.E.3/5. szám.
1. A Be. 373. § (1) bekezdés II/b. pontja szerinti - feltétlen hatályon kívül helyezést eredményező - ok az, ha a tárgyalást az első fokú bíróság annak ellenére, hogy a tanács összetételében a hivatásos bíró személye megváltozott, nem kezdte elölről.
2. Nem feltétlen hatályon kívül helyezési ok, hanem relatív eljárási szabálysértés az, ha a bíróság a tárgyalást annak ellenére, hogy a korábbi tárgyalás óta hat hónap eltelt, nem kezdi elölről, illetve a hat hónapon belül megtartott tárgyalást a tárgyalás anyagának ismertetésével nem ismétli meg annak ellenére, hogy a tanács összetételében az ülnökök személye megváltozott.
A Be. 373. § (1) bekezdés II/b. pontja szerint a másodfokú bíróság az első fokú bíróság ítéletét hatályon kívül helyezi és az első fokú bíróságot új eljárásra utasítja, ha az ítélet meghozatalában olyan bíró vett részt, aki nem volt mindvégig jelen a tárgyaláson.
Ilyennek kell tekinteni azt az esetet, amikor a tanács összetételében a hivatásos bíró személye változott meg, és a bíróság a tárgyalást ennek ellenére nem kezdte elölről.
Azonban a 1/2002. Büntető jogegységi határozatnak megfelelően csak relatív eljárási szabálysértés - az ott kifejtett indokok alapján - az, ha a bíróság a hat hónapon belül megtartott tárgyalást nem ismétli meg annak ellenére, hogy a tanács összetételében az ülnökök személye megváltozott.
Ugyanilyennek tekintendő az az eljárási szabálysértés is, amikor a hat hónap eltelte ellenére nem kezdi elölről a tárgyalást a bíróság, miután ilyen feltétlen hatályon kívül helyezési okot a Be. 373. §-a szerinti taxáció nem tartalmaz.
Ez utóbbi esetekben a másodfokú bíróságnak a Be. 375. § (2) bekezdésére figyelemmel azt kell mérlegelnie, hogy a szabálysértésnek lényeges hatása volt-e az eljárás lefolytatására, a bűnösség megállapítására, a cselekmény minősítésére, a büntetés kiszabására, és ehhez képest kell állást foglalnia abban a kérdésben, hogy indokolt-e az első fokú határozat hatályon kívül helyezése.
Dr. Kónya István s.k. kollégiumvezető,
Dr. Márki Zoltán s.k. a kollégium jegyzője